《余使交州得木山于僧寮峰峦䆗窱坚如岩石用梅都官赋木假山韵》
明代·许天锡

万年木精化青牛，瘦骨不朽沈江洲。江州水激鱼龙秋，神物始出随回流。

玲珑嵂崒谁能锼，山僧得之溪洞酋。蛮方僻远绝赏鉴，木尔韬晦谁怨尤。

洞江先生好事者，邂逅愿脱千金裘。古来琴材出爨下，拔尔幸免为人槱。

风厓雨谷偕我老，无复梦想仍丹邱。

作者简介：（1461—1508）明福建闽县人，字启衷，号洞江。弘治六年进士。授吏科给事中。与言官何天衢、倪天明并负时望，人称“台省三天”。正德初，奉使封安南，在道进都给事中。三年还，见刘瑾肆虐，敢言者皆被贬斥，遂疏发刘瑾侵匿内库财物数十事，然后自经尸谏。一说瑾惧天锡发其罪，夜令人缢杀之。有《黄门集》。